NEUVOSTON PÄÄTÖS (EU) 2019/1990,

annettu 28 päivänä marraskuuta 2019,

tulojen ja menojen hyväksyjälle kuuluvan, palkanmaksua sekä virkamatkakulujen ja hyväksyttyjen matkakulujen maksamista koskevan tietyn toimivallan siirtämisestä Euroopan komission henkilökohtaisten etuuksien hallinto- ja maksutoimiston johtajalle

EUROOPAN UNIONIN NEUVOSTO, joka

ottaa huomioon unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18 päivänä heinäkuuta 2018 annetun Euroopan parlamentin ja neuvoston asetuksen (EU, Euratom) 2018/1046 (1) ja erityisesti sen 66 artiklan 1 kohdan a alakohdan,

sekä katsoo seuraavaa:

(1) Neuvosto siirsi neuvoston päätöksellä (EU) 2019/792 (2) Euroopan komission henkilökohtaisten etuuksien hallinto- ja maksutoimistolle (PMO) neuvoston asetuksella (ETY, Euratom, EHTY) N:o 259/68 (3) vahvistetuissa Euroopan unionin virkamiehiin sovellettavissa henkilöstösäännöissä ja unionin muuhun henkilöstöön sovellettavissa palvelussuhteen ehdoissa nimittävälle viranomaiselle ja neuvoston pääsihteeristön henkilöstöä koskevat palvelussopimukset tekevälle viranomaiselle myönnetyn tietyn toimivallan henkilökohtaisten rahallisten etuuksien hallinnoinnin osalta.

(2) Neuvoston pääsihteeristö allekirjoitti PMO:n kanssa yksikön tason sopimuksen neuvoston pääsihteeristön henkilöstön ja korkean tason julkisen viran haltijoiden henkilökohtaisten rahallisten etuuksien hallinnoinnista.

(3) Komission päätöksen 2003/522/EY (4) ja erityisesti sen 2 artiklan 4 kohdan mukaan PMO voi hoitaa tehtäviään perussopimuksilla tai niiden perusteella muodostettujen muiden elinten pyynnöstä ja niiden lukuun. PMO:n ja neuvoston pääsihteeristön välisen yksikön tason sopimuksen mukaan neuvoston pääsihteeristö voi pyytää PMO:ta vahvistamaan neuvoston pääsihteeristön henkilöstön ja korkean tason julkisen viran haltijoiden palkat, virkamatkakulut ja hyväksytyt matkakulut sekä hyväksymään niiden maksamisen. Ottaen huomioon edut, joita tästä saadaan kustannussäästöjen ja toiminnan tehostamisen kannalta, PMO:n johtajalle olisi siirrettävä tulojen ja menojen hyväksyjän asiaa koskeva toimivalta asetuksen (EU, Euratom) 2018/1046 66 artiklan 1 kohdan a alakohdan mukaisesti,

ON HYVÄKSYNYT TÄMÄN PÄÄTÖKSEN:

1 artikla 1. Euroopan komission henkilökohtaisten etuuksien hallinto- ja maksutoimiston (PMO) johtajalle siirretään tulojen ja menojen hyväksyjän toimivalta vahvistaa päätöksen (EU) 2019/792 1 artiklan 1 kohdan a alakohdan soveltamiseksi henkilöstön ja korkean tason julkisen viran haltijoiden palkat, virkamatkakulut ja hyväksytyt matkakulut sekä hyväksyä niiden maksaminen. Kyseiset maksut kirjataan Euroopan unionin yleisen talousarvion pääluokan II ”Eurooppa-neuvosto ja neuvosto” seuraaviin momentteihin ja alamomentteihin: — luku 10 lukuun ottamatta alakohtia 1004-02 ja 1004-05; — luku 11; — alamomentti 1200 lukuun ottamatta alakohtaa 1200-36; — momentti 133; — alamomentti 2201. Ensimmäisessä alakohdassa tarkoitettuun toimivallan siirtoon kuuluu myös toimivalta arvioida, vahvistaa ja hyväksyä toisessa alakohdassa tarkoitettuihin menoihin liittyvät tulot. 2. Tämän artiklan 1 kohdan ensimmäisessä alakohdassa tarkoitettua toimivallan siirtoa ei sovelleta tapauksissa, joissa neuvoston PMO:lle päätöksen (EU) 2019/792 1 artiklan 1 kohdan nojalla siirtämästä toimivallasta on luovuttu kyseisen päätöksen 1 artiklan 2 kohdan mukaisesti.

2 artikla Tämä päätös tulee voimaan päivänä, jona se julkaistaan Euroopan unionin virallisessa lehdessä. Sitä sovelletaan päivästä, jona neuvoston pääsihteeristö vastaanottaa kirjeen, jossa PMO vahvistaa hyväksyvänsä sille 1 artiklan 1 kohdan ensimmäisessä alakohdassa siirretyn toimivallan, tai jona PMO käyttää kyseistä siirrettyä toimivaltaa, sen mukaan kumpi ajankohdista on aikaisempi.

Tehty Brysselissä 28 päivänä marraskuuta 2019. Neuvoston puolesta Puheenjohtaja T. HARAKKA

(1) EUVL L 193, 30.7.2018, s. 1.

(2) Neuvoston päätös (EU) 2019/792, annettu 13 päivänä toukokuuta 2019, nimittävän viranomaisen ja palvelussopimukset tekevän viranomaisen tietyn toimivallan antamisesta Euroopan komissiolle - henkilökohtaisten etuuksien hallinto- ja maksutoimisto (PMO) (EUVL L 129, 17.5.2019, s. 3).

(3) EYVL L 56, 4.3.1968, s. 1.

(4) Komission päätös 2003/522/EY, tehty 6 päivänä marraskuuta 2002, henkilökohtaisten etuuksien hallinto- ja maksutoimiston perustamisesta (EYVL L 183, 22.7.2003, s. 30).